CELEX: 32018R0519
Language: fi
Date: 2018-03-28 00:00:00
Title: Komission asetus (EU) 2018/519, annettu 28 päivänä maaliskuuta 2018, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 22 osalta (ETA:n kannalta merkityksellinen teksti. )

3.4.2018   
            
            
               FI
            
            
               Euroopan unionin virallinen lehti
            
            
               L 87/3
            
         KOMISSION ASETUS (EU) 2018/519,
   annettu 28 päivänä maaliskuuta 2018,
   tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 22 osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
   sekä katsoo seuraavaa:
   
               (1)
            
            
               Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
            
         
               (2)
            
            
               Kansainvälisiä tilinpäätösstandardeja antava elin International Accounting Standards Board (IASB) antoi 8 päivänä joulukuuta 2016 kansainvälisen tilinpäätöskysymysten tulkintakomitean tulkinnan IFRIC 22 Ulkomaan rahan määräiset liiketoimet ja etukäteisvastike. Tulkinnassa selvennetään sellaisten liiketoimien kirjanpitokäsittelyä, joihin liittyy etukäteen saatava tai maksettava ulkomaan rahan määräinen vastike.
            
         
               (3)
            
            
               Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) kuulemisessa vahvistettiin, että tulkinta IFRIC 22 täyttää asetuksen (EY) N:o 1606/2002 3 artiklan 2 kohdassa säädetyt hyväksymisperusteet.
            
         
               (4)
            
            
               Sen vuoksi asetusta (EY) N:o 1126/2008 olisi muutettava.
            
         
               (5)
            
            
               Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EY) N:o 1126/2008 liitteeseen tämän asetuksen liitteessä oleva tulkinta IFRIC 22 Ulkomaan rahan määräiset liiketoimet ja etukäteisvastike.
   2 artikla
   Kaikkien yritysten on sovellettava 1 artiklassa tarkoitettuja muutoksia viimeistään sen ensimmäisen tilikauden alusta, joka alkaa 1 päivänä tammikuuta 2018 tai sen jälkeen.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä maaliskuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 243, 11.9.2002, s. 1.
   
      (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
   
      LIITE
      
         Tulkinta IFRIC 22
      
      
         
            Ulkomaan rahan määräiset liiketoimet ja etukäteisvastike
         
      
      VIITTAUKSET
      
                  —
               
               
                  Taloudellisen raportoinnin käsitteellinen viitekehys
               
            
                  —
               
               
                  IAS 8 Tilinpäätöksen laatimisperiaatteet, kirjanpidollisten arvioiden muutokset ja virheet
                  
               
            
                  —
               
               
                  IAS 21 Valuuttakurssien muutosten vaikutukset
                  
               
            TAUSTAA
      
               
                  1
               
               
                  IAS 21:n Valuuttakurssien muutosten vaikutukset kappaleen 21 mukaan yhteisön on merkittävä ulkomaan rahan määräinen liiketoimi alun perin kirjanpitoon toimintavaluutan määräisenä siten, että ulkomaan rahan määräinen erä muutetaan käyttäen avistakurssia, joka vallitsee toimintavaluutan ja ulkomaanvaluutan välillä (valuuttakurssi) liiketoimen toteutumispäivänä. IAS 21:n kappaleessa 22 todetaan, että liiketoimen toteutumispäivä on päivä, jona liiketoimi täyttää IFRS-standardien (standardit) mukaiset kirjausedellytykset.
               
            
               
                  2
               
               
                  Kun yhteisö maksaa tai saa vastikkeen etukäteen ulkomaan rahan määräisenä, se yleensä kirjaa ei-monetaarisen omaisuuserän tai ei-monetaarisen velan (1) ennen kuin vastikkeeseen liittyvä omaisuuserä, kulu tai tuotto kirjataan. Vastikkeeseen liittyvä omaisuuserä, tuotto tai kulu (tai sen osa) on asiaankuuluvia standardeja soveltaen kirjattava rahamäärä, jonka seurauksena etukäteisvastikkeesta aiheutuva ei-monetaarinen omaisuuserä tai ei-monetaarinen velka kirjataan pois taseesta.
               
            
               
                  3
               
               
                  IFRS-tulkintakomitealta (tulkintakomitea) kysyttiin alun perin, kuinka myyntituottoja kirjattaessa määritetään ”liiketoimen toteutumispäivä” IAS 21:n kappaleita 21 ja 22 soveltaen. Kysymys koski nimenomaan olosuhteita, joissa yhteisö kirjaa etukäteen saatavasta vastikkeesta aiheutuvan ei-monetaarisen velan ennen kuin se kirjaa vastikkeeseen liittyvän myyntituoton. Tulkintakomitea totesi asiaa käsitellessään, ettei etukäteen saatava tai maksettava ulkomaan rahan määräinen vastike rajoitu myyntitapahtumiin. Näin ollen tulkintakomitea päätti selventää, mikä on liiketoimen toteutumispäivä määritettäessä vastikkeeseen liittyvän omaisuuserän, kulun tai tuoton alkuperäisessä kirjaamisessa käytettävää valuuttakurssia, kun yhteisö on saanut tai maksanut ulkomaan rahan määräisen etukäteisvastikkeen.
               
            SOVELTAMISALA
      
               
                  4
               
               
                  Tätä tulkintaa sovelletaan ulkomaan rahan määräiseen liiketoimeen (tai osaan siitä), kun yhteisö kirjaa etukäteen maksettavasta tai saatavasta vastikkeesta aiheutuvan ei-monetaarisen omaisuuserän tai ei-monetaarisen velan ennen kuin yhteisö kirjaa vastikkeeseen liittyvän omaisuuserän, kulun tai tuoton (tai osan siitä).
               
            
               
                  5
               
               
                  Tätä tulkintaa ei sovelleta silloin, kun yhteisö arvostaa vastikkeeseen liittyvän omaisuuserän, kulun tai tuoton alkuperäisen kirjaamisen yhteydessä:
                  
                              a)
                           
                           
                              käypään arvoon; tai
                           
                        
                              b)
                           
                           
                              saadun tai maksetun vastikkeen muun ajankohdan kuin etukäteisvastikkeesta aiheutuvan ei-monetaarisen omaisuuserän tai ei-monetaarisen velan alkuperäisen kirjaamispäivän käypään arvoon (esimerkiksi liikearvon arvostaminen soveltaen IFRS 3:a Liiketoimintojen yhdistäminen).
                           
                        
            
               
                  6
               
               
                  Yhteisön ei tarvitse soveltaa tätä tulkintaa:
                  
                              a)
                           
                           
                              tuloveroihin; eikä
                           
                        
                              b)
                           
                           
                              vakuutussopimuksiin (mukaan lukien jälleenvakuutussopimukset), jotka se tekee myyjänä, tai jälleenvakuutussopimuksiin, jotka se tekee ostajana.
                           
                        
            KÄSITELTÄVÄ ASIA
      
               
                  7
               
               
                  Tämä tulkinta koskee sitä, kuinka määritetään liiketoimen toteutumispäivä määritettäessä valuuttakurssia, jota käytetään vastikkeeseen liittyvän omaisuuserän, kulun tai tuoton (tai osan siitä) alkuperäisessä kirjaamisessa, kun etukäteen maksetusta tai saadusta ulkomaan rahan määräisestä vastikkeesta aiheutuva ei-monetaarinen omaisuuserä tai ei-monetaarinen velka kirjataan pois taseesta.
               
            PÄÄTÖS
      
               
                  8
               
               
                  Kun sovelletaan IAS 21:n kappaleita 21 ja 22, liiketoimen toteutumispäivä määritettäessä valuuttakurssia, jota käytetään vastikkeeseen liittyvän omaisuuserän, kulun tai tuoton (tai osan siitä) alkuperäisessä kirjaamisessa, on päivä, jona yhteisö alun perin kirjaa etukäteen maksetusta tai saadusta ulkomaan rahan määräisestä vastikkeesta aiheutuvan ei-monetaarisen omaisuuserän tai ei-monetaarisen velan.
               
            
               
                  9
               
               
                  Jos etukäteen suoritettavia tai saatavia maksuja on useita, yhteisön on määritettävä liiketoimen toteutumispäivä kullekin etukäteen maksettavalle tai saatavalle vastikkeelle.
               
            
         (1)  Esimerkiksi IFRS 15:n Myyntituotot asiakassopimuksista kappale 106 sisältää vaatimuksen siitä, että jos asiakas maksaa vastikkeen tai yhteisöllä on vastikemäärään ehdoton oikeus (ts. saaminen) ennen kuin yhteisö luovuttaa tavaran tai palvelun asiakkaalle, yhteisön on esitettävä sopimus tilinpäätöksessä sopimukseen perustuvana velkana, kun maksu on suoritettu tai erääntynyt (sen mukaan kumpi näistä on aikaisempi).
      
         Lisäys A
         
            Voimaantulo ja siirtymäsäännöt
         
         
            Tämä liite on kiinteä osa IFRIC 22:ta, ja sen sitovuus on sama kuin IFRIC 22:n muiden osien.
         
         VOIMAANTULO
         
                  
                     A1
                  
                  
                     Yhteisön on sovellettava tätä tulkintaa 1.1.2018 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa tätä tulkintaa aikaisemmalla kaudella, tästä on annettava tieto.
                  
               SIIRTYMÄSÄÄNNÖT
         
                  
                     A2
                  
                  
                     Yhteisön on soveltamisen aloittamisajankohtana sovellettava tätä tulkintaa joko:
                     
                                 a)
                              
                              
                                 takautuvasti soveltaen IAS 8:aa Tilinpäätöksen laatimisperiaatteet, kirjanpidollisten arvioiden muutokset ja virheet; tai
                              
                           
                                 b)
                              
                              
                                 ei-takautuvasti kaikkiin tulkinnan soveltamisalaan kuuluviin omaisuuseriin, kuluihin ja tuottoihin, jotka alun perin kirjataan seuraavana ajankohtana tai sen jälkeen:
                                 
                                             i)
                                          
                                          
                                             sen raportointikauden alku, jolla yhteisö soveltaa tulkintaa ensimmäisen kerran; tai
                                          
                                       
                                             ii)
                                          
                                          
                                             sen raportointikauden, jolla yhteisö soveltaa tulkintaa ensimmäisen kerran, tilinpäätöksessä vertailutietoina esitettävän aiemman raportointikauden alku.
                                          
                                       
                           
               
                  
                     A3
                  
                  
                     Yhteisön, joka soveltaa kappaletta A2(b), on soveltamisen aloittamisajankohtana sovellettava tulkintaa omaisuuseriin, kuluihin ja tuottoihin, jotka alun perin kirjataan kappaleessa A2(b)(i) tai (ii) tarkoitetun raportointikauden alussa tai sen jälkeen ja joista yhteisö on ennen kyseistä ajankohtaa kirjannut etukäteisvastikkeesta aiheutuvia ei-monetaarisia varoja tai ei-monetaarisia velkoja.
                  
               
      
         Lisäys B
         
            Tähän liitteeseen sisältyvää muutosta on sovellettava 1.1.2018 tai sen jälkeen alkavilla tilikausilla. Jos yhteisö soveltaa tätä tulkintaa aikaisemmalla kaudella, tätä muutosta on sovellettava tällä aikaisemmalla kaudella.
         
         
            Muutos IFRS 1:een Ensimmäinen IFRS-standardien käyttöönotto
            
         
         Lisätään kappale 39AC.
         
                  
                     39AC
                  
                  
                     Asiakirjalla IFRIC 22 Ulkomaan rahan määräiset liiketoimet ja etukäteisvastike lisättiin kappale D36 ja muutettiin kappeletta D1. Yhteisön on sovellettava tätä muutosta, kun se soveltaa IFRIC 22:ta.
                  
               Muutetaan liitteen D kappaletta D1. Lisätään otsikko sekä kappale D36.
         
                  
                     D1
                  
                  
                     Yhteisö saa käyttää yhtä tai useampaa seuraavista helpotuksista:
                     
                                 a)
                              
                              
                                 osakeperusteisesti maksettavat liiketoimet (kappaleet D2 ja D3);
                              
                           
                                 b)
                              
                              
                                 …
                              
                           
                                 t)
                              
                              
                                 muun kuin rahoituserän osto- tai myyntisopimukset (kappale D33);
                              
                           
                                 u)
                              
                              
                                 myyntituotot (kappaleet D34 ja D35); ja
                              
                           
                                 v)
                              
                              
                                 ulkomaan rahan määräiset liiketoimet ja etukäteisvastike (kappale D36).
                              
                           
               
            Ulkomaan rahan määräiset liiketoimet ja etukäteisvastike
         
         
                  
                     D36
                  
                  
                     Ensilaatijan ei tarvitse soveltaa IFRIC 22:ta Ulkomaan rahan määräiset liiketoimet ja etukäteisvastike kyseisen tulkinnan soveltamisalaan kuuluviin omaisuuseriin, kuluihin ja tuottoihin, jotka on alun perin kirjattu ennen IFRS-standardeihin siirtymispäivää.